ประกาศคณะกรรมการกํากับหลักทรัพย์และตลาดหลักทรัพย์

ที่ กธ. 18/2554

เรื่อง  หลักการดําเนินธุรกิจหลักทรัพย์และธุรกิจสัญญาซื้อขายล่วงหน้า

\_\_\_\_\_\_\_\_\_\_\_\_\_\_\_\_\_\_\_\_\_\_

                   อาศัยอํานาจตามความในมาตรา 14 แห่งพระราชบัญญัติหลักทรัพย์และตลาดหลักทรัพย์พ.ศ. 2535  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551  และมาตรา 9 แห่งพระราชบัญญัติสัญญาซื้อขายล่วงหน้า พ.ศ. 2546  อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 มาตรา 44 มาตรา 45 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ในประกาศนี้

“ผู้ประกอบธุรกิจ”  หมายความว่า ผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า

“ลูกค้า”  หมายความว่า  บุคคลที่ใช้หรือจะใช้บริการด้านธุรกิจหลักทรัพย์จากบริษัทหลักทรัพย์ หรือบริการด้านธุรกิจสัญญาซื้อขายล่วงหน้าจากผู้ประกอบธุรกิจสัญญาซื้อขายล่วงหน้า 


ข้อ ๒ เพื่อให้ผู้ประกอบธุรกิจดําเนินธุรกิจอย่างเหมาะสม เป็นธรรม และเป็นไปตามจรรยาบรรณและมาตรฐานที่ดีในการประกอบวิชาชีพ รวมทั้งมีความน่าเชื่อถือและได้รับความไว้วางใจจากลูกค้า คณะกรรมการ ก.ล.ต. จึงวางหลักการในการดําเนินธุรกิจหลักทรัพย์และธุรกิจสัญญาซื้อขายล่วงหน้าของผู้ประกอบธุรกิจไว้ดังต่อไปนี้

(1)  ความซื่อสัตย์ ยุติธรรม และมีคุณธรรม (honesty, fairness and integrity)

     ผู้ประกอบธุรกิจต้องดําเนินธุรกิจด้วยความซื่อสัตย์ ยุติธรรม และมีคุณธรรม โดยให้ความสําคัญกับความน่าเชื่อถือของตลาดทุนโดยรวม (market integrity)

(2)  การใช้ทักษะ ความเอาใจใส่ และความระมัดระวัง (skill, care and diligence)

      ผู้ประกอบธุรกิจต้องดําเนินธุรกิจโดยใช้ความรู้ ความสามารถ และความชํานาญ ด้วยความเอาใจใส่และระมัดระวัง

(3)  การบริหารจัดการและการควบคุม (management and control)

       ผู้ประกอบธุรกิจต้องใช้ความระมัดระวังอย่างสมเหตุสมผลเพื่อบริหารจัดการและควบคุมดูแลการดําเนินธุรกิจอย่างมีประสิทธิผลและมีความรับผิดชอบ โดยมีระบบการบริหารและจัดการความเสี่ยงที่รัดกุมเพียงพอ

(4)  ความมั่นคงทางการเงิน (financial prudence)

      ผู้ประกอบธุรกิจต้องมีฐานะทางการเงินที่มั่นคงและเพียงพอต่อการดําเนินธุรกิจได้อย่างต่อเนื่อง

(5)  การปฏิบัติตามมาตรฐานของผู้ประกอบวิชาชีพ (market conduct)

       ผู้ประกอบธุรกิจต้องดําเนินธุรกิจให้เป็นไปตามมาตรฐานของผู้ประกอบวิชาชีพในลักษณะเดียวกันนั้นพึงกระทํา

(6)  ความพร้อมของบุคลากร (competent staff readiness)

       ผู้ประกอบธุรกิจต้องจัดให้มีบุคลากรที่มีความสามารถและเหมาะสมในจํานวนที่เพียงพอต่อการดําเนินธุรกิจ รวมทั้งต้องกํากับดูแลบุคลากรให้ปฏิบัติหน้าที่ให้อยู่ในกรอบและเป็นไปตามกฎหมาย กฎเกณฑ์ จรรยาบรรณ และมาตรฐานการประกอบวิชาชีพที่เกี่ยวข้อง 

(7)  การจัดการความขัดแย้งทางผลประโยชน์ (conflicts of interest)

       ผู้ประกอบธุรกิจต้องจัดการความขัดแย้งทางผลประโยชน์อย่างเป็นธรรม ไม่ว่าจะเป็นความขัดแย้งทางผลประโยชน์ระหว่างผู้ประกอบธุรกิจหรือบุคลากรของผู้ประกอบธุรกิจกับลูกค้า หรือระหว่างลูกค้าด้วยกันเอง

(8)  การคํานึงถึงผลประโยชน์ของลูกค้า (clients’ interests) 

       ผู้ประกอบธุรกิจต้องดําเนินธุรกิจโดยคํานึงถึงผลประโยชน์ของลูกค้าเป็นสําคัญและปฏิบัติต่อลูกค้าทุกรายอย่างเป็นธรรม

(9)  การทําความรู้จักลูกค้า (know your clients)

       ผู้ประกอบธุรกิจต้องจัดให้มีข้อมูลเกี่ยวกับลูกค้าอย่างเพียงพอเพื่อให้ทราบถึงตัวตนที่แท้จริง และข้อมูลอื่นเพื่อประกอบการให้บริการได้อย่างเหมาะสม 

(10)  การติดต่อสื่อสารกับลูกค้า (communication with clients)

        ผู้ประกอบธุรกิจต้องให้ความสําคัญกับข้อมูลที่จําเป็นต่อการตัดสินใจของลูกค้า และต้องสื่อสารข้อมูลดังกล่าวให้กับลูกค้าอย่างชัดเจน โดยไม่บิดเบือน และไม่ทําให้เข้าใจผิดในสาระสําคัญ

(11)  ความสัมพันธ์กับลูกค้าบนพื้นฐานแห่งความไว้วางใจ(clients’ relationships of trust)

       ผู้ประกอบธุรกิจต้องใช้ความรอบคอบและระมัดระวังอย่างสมเหตุสมผล เพื่อให้มั่นใจได้ว่า ได้ให้คําแนะนําหรือตัดสินใจลงทุนเพื่อลูกค้าอย่างเหมาะสม ตามที่ลูกค้ามีสิทธิที่จะได้รับบริการดังกล่าวจากผู้ประกอบธุรกิจ

(12)  การดูแลรักษาทรัพย์สินของลูกค้า (clients’ asset)

        ผู้ประกอบธุรกิจต้องมีระบบการจัดการอย่างเพียงพอในการคุ้มครองทรัพย์สินของลูกค้าที่อยู่ภายใต้การดูแลรักษาของผู้ประกอบธุรกิจ

(13)  การให้ความร่วมมือกับหน่วยงานกํากับดูแล (relations with regulators)

        ผู้ประกอบธุรกิจต้องให้ความร่วมมือกับหน่วยงานกํากับดูแลที่เกี่ยวข้องกับการดําเนินธุรกิจของผู้ประกอบธุรกิจอย่างเต็มที่ และต้องแจ้งหรือเปิดเผยข้อเท็จจริงที่เกี่ยวข้องกับผู้ประกอบธุรกิจ อันเป็นประโยชน์หรือจําเป็นต่อการกํากับดูแลผู้ประกอบธุรกิจหรือตลาดทุนโดยรวม ต่อสํานักงานคณะกรรมการกํากับหลักทรัพย์และตลาดหลักทรัพย์


ข้อ ๓ ประกาศนี้ให้ใช้บังคับตั้งแต่วันที่ 1 ธันวาคม พ.ศ. 2554  เป็นต้นไป


ผู้มีอํานาจลงนาม -               ประกาศ  ณ วันที่ 23 พฤศจิกายน พ.ศ. 2554

 

 

 

                                                        (นางสาวนวพร  เรืองสกุล)

                                                              ประธานกรรมการ 

                                      คณะกรรมการกํากับหลักทรัพย์และตลาดหลักทรัพย์